CELEX: 32018D1892
Language: ro
Date: 2018-12-03 00:00:00
Title: Decizia de punere în aplicare (UE) 2018/1892 a Comisiei din 3 decembrie 2018 privind o măsură luată de Letonia, în conformitate cu Directiva 2006/42/CE a Parlamentului European și a Consiliului, de interzicere a introducerii pe piață a unei mașini de tuns iarba fabricate de GGP Italy SpA [notificată cu numărul C(2018) 7656] (Text cu relevanță pentru SEE.)

5.12.2018   
               
               
                  RO
               
               
                  Jurnalul Oficial al Uniunii Europene
               
               
                  L 309/40
               
            
         DECIZIA DE PUNERE ÎN APLICARE (UE) 2018/1892 A COMISIEI
         din 3 decembrie 2018
         privind o măsură luată de Letonia, în conformitate cu Directiva 2006/42/CE a Parlamentului European și a Consiliului, de interzicere a introducerii pe piață a unei mașini de tuns iarba fabricate de GGP Italy SpA
         
            
               [notificată cu numărul C(2018) 7656]
            
         
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2006/42/CE a Parlamentului European și a Consiliului din 17 mai 2006 privind echipamentele tehnice și de modificare a Directivei 95/16/CE (1), în special articolul 11 alineatul (3),
         întrucât:
         
                     (1)
                  
                  
                     La 1 iulie 2014, Letonia a informat Comisia cu privire la o măsură de interzicere a introducerii pe piață a unei mașini de tuns iarba de tipul Stiga Collector 35 EL (C350, 297352654/S13), fabricată de GGP Italy SpA, Via del Lavoro 6, 31033 Castelfranco Veneto, Italia.
                  
               
                     (2)
                  
                  
                     Letonia a luat măsura la 3 decembrie 2013, considerând că mașina de tuns iarba nu era conformă cu cerințele esențiale de sănătate și de siguranță prevăzute la punctele 1.3.8 și 1.4.1 din anexa I la Directiva 2006/42/CE, deoarece nu era în conformitate cu standardul armonizat EN 60335-2-77:2010.
                  
               
                     (3)
                  
                  
                     Prin Decizia de punere în aplicare (UE) 2015/902 (2), Comisia a constatat că măsura luată de Letonia este justificată.
                  
               
                     (4)
                  
                  
                     Prin hotărârea sa din 26 ianuarie 2017 (3), Tribunalul a anulat Decizia de punere în aplicare (UE) 2015/902, pe motiv că decizia nu s-a bazat pe o demonstrație clară a încălcării cerințelor esențiale de sănătate și siguranță prevăzute în Directiva 2006/42/CE, ci pe simpla neconformitate a mașinii de tuns iarba cu standardul armonizat EN 60335-2-77:2010, în timp ce standardul armonizat EN 60335-2-77:2006 a conferit în continuare o prezumție de conformitate cu aceste cerințe în cursul perioadei în cauză (și anume de la 3 septembrie 2012 până la 31 august 2013) (4).
                  
               
                     (5)
                  
                  
                     Pentru a îndeplini obligația prevăzută la articolul 266 din Tratatul privind funcționarea Uniunii Europene, Comisia trebuie să ia măsurile necesare pentru a se conforma hotărârii Tribunalului.
                  
               
                     (6)
                  
                  
                     În acest scop, Comisia a consultat părțile în cauză.
                  
               
                     (7)
                  
                  
                     Producătorul a confirmat că mașina de tuns iarba nu a fost fabricată sau introdusă pe piață în niciun stat membru al UE de la 1 septembrie 2013. Producătorul a confirmat că mașina de tuns iarba a fost retrasă de la dealerii și distribuitorii din Letonia la începutul anului 2014 și a furnizat informații care susțin că standardul armonizat EN 60335-2-77:2006 a fost aplicat în mod corect.
                  
               
                     (8)
                  
                  
                     Letonia a furnizat informații conform cărora măsura sa națională era încă în vigoare. De asemenea, Letonia a confirmat că această măsură s-a bazat pe aplicarea standardului armonizat EN 60335-2-77:2010 și pe evaluarea doar în raport cu respectivul standard armonizat. Informațiile suplimentare furnizate de Letonia nu au fost suficiente pentru a demonstra o aplicare incorectă a standardului armonizat EN 60335-2-77:2006.
                  
               
                     (9)
                  
                  
                     Având în vedere toate informațiile disponibile și luând act, în special, de faptul că măsura letonă s-a bazat pe evaluarea conformității cu standardul armonizat EN 60335-2-77:2010, deși rezultă din hotărârea Tribunalului din 26 ianuarie 2017 că standardul armonizat EN 60335-2-77:2006 s-a aplicat produsului în perioada în cauză, măsura națională nu poate fi considerată justificată,
                  
               ADOPTĂ PREZENTA DECIZIE:
         
            Articolul 1
            Măsura luată de Letonia privind interzicerea introducerii pe piață a mașinii de tuns iarba de tipul Stiga Collector 35 EL (C350, 297352654/S13), fabricată de GGP Italy SpA, Via del Lavoro 6, 31033 Castelfranco Veneto, Italia, nu este justificată.
         
         
            Articolul 2
            Prezenta decizie se adresează statelor membre.
         
         
            Adoptată la Bruxelles, 3 decembrie 2018.
            
               
                  Pentru Comisie
               
               Elżbieta BIEŃKOWSKA
               
                  Membru al Comisiei
               
            
         
         
            (1)  JO L 157, 9.6.2006, p. 24.
         
            (2)  Decizia de punere în aplicare (UE) 2015/902 a Comisiei din 10 iunie 2015 privind o măsură luată de Letonia, în conformitate cu Directiva 2006/42/CE a Parlamentului European și a Consiliului, de interzicere a introducerii pe piață a unei mașini de tuns iarba fabricate de GGP Italy SpA (JO L 147, 12.6.2015, p. 22).
         
            (3)  Cauza T-474/15, Global Garden Products Italy SpA (GGP Italy)/Comisia Europeană, ECLI:EU:T:2017:36.
         
            (4)  ECLI:EU:T:2017:36, punctele 70 și 71.